**ΧΑΙΡΕΤΙΣΜΟΣ κ. ΚΑΡΑΛΗ ΙΩΑΝΝΗ**

7η ΣΥΝΑΝΤΗΣΗ ΣΥΜΦΟΙΤΗΤΩΝ 1978 - 1982 - 2022.

Σεβασμιότατοι, ελλογιμότατοι κκ καθηγητές, σεβαστοί πατέρες, αγαπητοί συνάδελφοι λαϊκοί θεολόγοι ,κυρίες και κύριοι.

40 χρόνια μετά την αποφοίτησή μας από την τροφό Θεολογική Σχολή και βρισκόμαστε όλοι εδώ. Είναι οι επίσκοποί μας, οι σεβαστοί καθηγητές μας, οι ιερείς μας ,οι λαϊκοί θεολόγοι, είναι ακόμη όλοι οι κεκοιμημένοι συμφοιτητές/τριες στο άγιο ποτήριο της Θείας Ευχαριστίας και τους οποίους μνημονεύσαμε.

Όταν το 1982 αποφοιτούσαμε από τη σχολή ίσως κάποιοι νόμιζαν ότι θα χαθούμε, θα ξεχαστούμε, ότι τότε όλα θα τέλειωναν.

Όμως τότε όλα άρχιζαν. Ακολούθησε η διαδικασία του στρατού για τους λαϊκούς και του διορισμού σε απομακρυσμένες περιοχές, η διαδικασία του γάμου και των μικρών παιδιών για τους περισσότερους, οι πρώτες χειροτονίες για τους κληρικούς και οι τοποθετήσεις σε διάφορες μητροπόλεις, τα μεταπτυχιακά ή διδακτορικά για κάποιους άλλους.

Έτσι τα χρόνια περνούσαν όμως ποτέ δεν ξεχαστήκαμε κι αυτό γιατί υπήρχε η ανυπόκριτη αγάπη, το ψυχικό δέσιμο που μας έκαναν να επικοινωνούμε τηλεφωνικά αρχικά και σιγά σιγά να σκεπτόμαστε να επιχειρήσουμε και κάποια δια ζώσης συνάντηση.

Αυτή η ανάγκη να συναντήσεις πρόσωπα αγαπημένα μας συγκέντρωσε για 1η φορά στις 29 και 30 Ιουνίου του 2002 δηλαδή 20 χρόνια μετά την αποφοίτηση, στη Θεσσαλονίκη όπου βρεθήκαμε 10 άτομα. Αυτός ήταν ο 1ος πυρήνας. Επιτρέψτε μου να τους αναφέρω. Σκανδάλη Ρούλα, Παπαγεωργίου Σοφία, Παρίσης Χρήστος, Νικηφόρου Γρηγόρης, Παπαθανασίου Σπύρος, Μανιάκας Μιχάλης, Αποστολίδης Πρόδρομος, Τσομπάνης Τρύφων, ο υποφαινόμενος και ο π.Γρηγόριος Παπαθωμάς ο οποίος είχε έρθει από το Παρίσι για την συνάντηση.

Σ ΄αυτή την 1η συνάντηση που ήταν και διερευνητική θα έλεγα, δώσαμε την υπόσχεση να κάνουμε και άλλες συνάξεις με περισσότερα άτομα. Σημειωτέον ότι στις συναντήσεις αυτές ακολουθούσαμε το εξής τυπικό. Σάββατο απόγευμα ραντεβού και συγκέντρωση έξω από τη Θεολ. Σχολή, Σάββατο βράδυ δείπνο σε ταβέρνα στο κέντρο της πόλης. Κυριακή πρωί εκκλησιασμός στην αγία Σοφία, καφές και επιστροφή εις τα ίδια.

Η 2η συνάντηση πραγματοποιήθηκε στις 2 και 3 Ιουλίου του 2005. Κι αυτή τη φορά δεν ήμασταν πολλοί. Μόλις 11 άτομα.. Το γεγονός αυτό δεν μας απογοήτευσε, ίσα - ίσα μας πείσμωσε περισσότερο, μάλιστα σκεφτήκαμε να βρούμε και κάποιες τεχνικές, για να προσελκύσουμε πιο πολλά πρόσωπα όπως πχ να εκδώσουμε ένα τευχίδιο με παλιές φωτογραφίες, σχόλια από τη σχολή κά.

Στη 3η συνάντηση που έγινε στις 6 και 7 Σεπτεμβρίου του 2008 δειπνήσαμε το Σάββατο στην περιοχή της πλατείας Ναυαρίνου και την Κυριακή εκκλησιαστήκαμε στον Άγιο Δημήτριο, όπου μετά το πέρας της λειτουργίας συναντηθήκαμε με τον τότε πρωτοσύγκελο Θεσσαλονίκης π. Ιωάννη Τασσιά. Η φιλοξενία του ήταν Αβραμιαία, όχι μόνο με τον καφέ και τα βιβλία που μας πρόσφερε ως ευλογία αλλά και με το γεύμα που μας παρέθεσε στη συνέχεια στην περιοχή της Περαίας.

Συνολικά στη 3η αυτή σύναξη ήμασταν 17 συμφοιτητές. Κατά την διάρκεια αυτής της συγκέντρωσης ρίξαμε την ιδέα η επόμενη συνάντηση που θα γινόταν στα 30 χρόνια να έχει πιο ιεροπρεπή και επίσημο χαρακτήρα, δηλαδή να γίνει σε κάποιο μοναστήρι ή εάν μέχρι τότε κάποιος συμφοιτητής μας γίνονταν επίσκοπος και μας προσκαλούσε, στη Μητρόπολή του.

Περιττό βέβαια να πω ότι όταν τα συζητούσαμε αυτά όλοι βλέπαμε προς τη μεριά του πρωτοσύγκελου τότε μακαριστού Ιωάννου του οποίου το όνομα '' έπαιζε '' και ακούγονταν πάρα πολύ για να γίνει επίσκοπος.

Οι ευχές μας εισακούστηκαν. Έτσι '' θεία βουλήσει'', 2 χρόνια μετά, το 2010 ο π.Ιωάννης εξελέγη Μητρ. Λαγκαδά.

Όταν ταυτόχρονα με τον Παπαθωμά του τηλεφωνούσαμε για να τον συγχαρούμε εκείνος μας πρόλαβε και μας είπε ''δεν το συζητάμε, η επόμενη συνάντηση θα γίνει στο Λαγκαδά΄΄. Το ειλικρινές ενδιαφέρον, η αγάπη και οι προτροπές του μακαριστού μας έδωσαν ώθηση και επικοινωνήσαμε με 80 συμφοιτητές. Η 4η συνάντηση λοιπόν έγινε στο Λαγκαδά στις 30/6 και 1/7.

Είχαμε αρχιερ. συλλείτουργο με παρόντες τον άγιο Λαγκαδά και τον άγ. Αμαντίας ακολούθησε ξενάγηση στο Μητρ.Μέγαρο του Λαγκαδά, στο Εκκλησ. μουσείο και στον ναό της αγ.Κυράννας της οποίας τα λείψανα πρόσφατα αποκαλύφθηκαν. Η συνάντηση έκλεισε με γεύμα στην Ι Μ αγ. Τριάδος 5 Βρύσεων Λαγκαδά προσφορά του σεβασμιοτάτου. Συνολικά παραβρέθηκαν 31 άτομα στην 4η αυτή συνάντηση.

Η 5η σύναξή μας έγινε στις 2 κ 3 Ιουλίου 2016 με το ίδιο τυπικό περίπου με την προηγούμενη και με μεγάλη πάλι συμμετοχή. 31 άτομα.Το Σάββατο δειπνήσαμε σε ταβέρνα της πλ.Ναυαρίνου και την άλλη μέρα λειτουργηθήκαμε στον Ι Ν αγ. Ραφαήλ Λαγυνών της Ι Μ Λαγκαδά παρουσία του μακαριστού κυρού Ιωάννου. Στη συνέχεια μας παρέθεσε γεύμα στην Ι Μ αγ.Τριάδος 5 βρύσεων όπου εν τω μεταξύ ηγούμενος ήταν ο συμφοιτητής μας π. Αμβρόσιος Πουτούκης.

Στην 6η συνάντηση[προηγούμενη] που έγινε στις 8 και 9 Σεπτεμβρίου 2018 βρεθήκαμε το απόγευμα του Σαββάτου στην ΙΜ Βλατάδων και στη συνέχεια δειπνήσαμε σε ταβέρνα της περιοχής του Επταπυργίου. Την άλλη μέρα είχαμε Τρισαρχιερατική θ.Λειτουργία στον Ι Ν αγ.Θεοφανείων στα Λουτρά Λαγκαδά. Συλλειτούργησαν ο Λαγκαδά, ο Αμαντίας, και ο νέος Μητρ.Φιλίππων π. Στέφανος Τόλιος. Το γεύμα που παρατέθηκε σε εστιατόριο της ΄Οσσας ήταν και πάλι ευλογία του μακαριστού αφού προηγήθηκε ξενάγηση και προσκύνηση των ιερών λειψάνων της αγ.Κυράννας. Ταυτόχρονα είχαμε προβολή φωτογραφιών και βίντεο με στιγμές από προηγούμενες συναντήσεις αλλά και από τα φοιτητ. χρόνια. Στην 6η αυτή συνάντηση βρεθήκαμε 27 συμφοιτητές.

΄Ετσι με τη χάρη του Θεού φτάσαμε στο σήμερα που πραγματοποιούμε την 7η και επετειακή σύναξή μας για τα 40 χρόνια της αποφοίτησής μας.

Θα ήθελα να ευχαριστήσω τους αγίους Αρχιερείς οι οποίοι παρ όλες τις υποχρεώσεις τους μας τιμούν σήμερα. Τους ευχόμεθα έτη πολλά και θεοτίμητα προς δόξαν Θεού.

Τον κύριο Κοσμήτορα της Θεολογικής Σχολής, καθηγητή κ. Χρ. Σταμούλη και τα υπόλοιπα μέλη της κοσμητείας που μας τιμούν με την παρουσία τους και για την παραχώρηση του ι. ναού της Σχολής μας.

Ιδιαίτερες ευχαριστίες στους σεβαστούς καθηγητές μας. Στο πρόσωπό σας βλέπουμε, θυμόμαστε και μνημονεύουμε όλους τους καθηγητές μας ζώντες και κεκοιμημένους. Χάρη σε σας πετύχαμε τα περισσότερα από όσα πετύχαμε.

Δεν είναι μόνο τα βιβλία σας που κρατάμε σαν πολύτιμη παρακαταθήκη και ακόμη συμβουλευόμαστε, δεν είναι μόνον οι γνώσεις που μας μεταλαμπαδεύσατε, είναι το πνεύμα και η νοοτροπία που μας διδάξατε να αντιμετωπίζουμε και να προσεγγίζουμε τον κόσμο, την εκκλησία, την κοινωνία, τον συν-άνθρωπο με αγάπη, με ανοιχτότητα, με σεβασμό στο διαφορετικό απ όπου και αν προέρχεται. Θα σας ευγνωμονούμε αιώνια.

Ευχαριστούμε όλους εσάς, κληρικούς και λαϊκούς που αφήσατε για λίγο τις ενοριακές και οικογενειακές υποχρεώσεις σας και σήμερα βρίσκεστε εδώ απ όλη την Ελλάδα. Να γνωρίζετε ότι αυτό που μας ενεργοποιεί είναι η αγάπη σας και το ενδιαφέρον σας για να βρεθούμε όχι μόνο για να ξαναθυμηθούμε τη νιότη μας αλλά και να ευχαριστήσουμε τον ζωοδότη Κύριο για ην περισσή αγάπη Του προς όλους μας.

Ευχηθείτε άγιοι Αρχιερείς ο άγιος Θεός να μας αξιώσει να εορτάσουμε και τα 45χρονα από την αποφοίτησή μας και να τον δοξολογήσουμε και πάλι σ' αυτόν τον περικαλλή και κατανυκτικό ναό της αγ.Τριάδος. ΑΜΗΝ.

17/9/2022.